Reza de Wet se 'Mis' gedurende Julie in Landbousaal | Netwerk24
Reza de Wet se 'Mis' gedurende Julie in Landbousaal
Stercus Produksies het die regte bekom om Reza de Wet se drama, Mis, vir hoërskole in die Wes-Kaapop te voer.
In die drama bekyk die skrywer die temas van onderdrukking en bevryding in 'n post-depressie gesin se lewe in Suid-Afrika, met 'n pa wat in die dak toevlug geneem het na hy alles verloor het.
Die temas word op die spits gedryf deur die koms van 'n blinde konstabel. Soos die gegewens bevestig is daar nie 'n tekort aan donker humor in die toneelstuk nie.
Die splinternuwe produksie se rolverdeling bestaan uit die bekende Marion Holm, Wilhelm van der Walt (onlangs te sien in 7de Laan), Kanna-pryswenner Karli Heine en Petro van den Heever met regie deur Gaerin Hauptfleisch.
Die produksie poog om as opvoering die temas van die drama te belig sodat dit leerders se ervaring van die drama ondersteun en dit die studie van die werk vergemaklik.
Die vertonings vind plaas in die Landbousaal op Stellenbosch op die hoek van Die Laan en Dorpstraat 20 tot 22 Julie en weer 25 en 26 Julie om 9:30, 12:00 en 16:00. Op 21 Julie om 18:00 is daar 'n vertoning vir die publiek.